Dominis et in Christo fratribus, volo etiam vobis insinuare scriptisque in futuro tempore conservare, qua racione videlicet hereditatem meam cupio disponere, ego Achinus, sacerdos indignus, ne forte propinqui mee consanguinitatis, post discessum mee mortis inde abeant inter se altercationem litis. Quapropter duobus sacerdotibus, scilicet meis nepotibus, ceteris consanguineis mihi carioribus, Issenbaldo atque Hildegrino, hereditatem enim meam cum omni integritate, pro salute anime mee, post obitum meum concedo, id est mansum indominicatum, com casticiis et arboribus suprapositis, vineasque, campos, usum silvarum, molendinum, prata, terras cultas et incultas, aquas et decursus aquarum, quæsita et inquirenda; eo tenore ut quandiu vixerint teneant adque possideant, et per singulos annos sanctis apostolis Dei Petro et Paulo, ac venerabili abbati Maiolo, atque sub eodem rectoribus sancte Cluniacensis ecclesie, pro remedio anime mee, prandium pro censu preparent juxta suum posse; pos discessum vero eorum, sepe dicte hereditati nullum heredem subcedant, sed predictis apostolis et ad locum Cluniacum Deo servientibus monachis prefatam hereditatem totam et integram remittant; ab illo ergo die et deinceps Cluniacenses monachi sepe dictam hereditatem habeant et perpetualiter possideant, et quicquid de ea facere voluerint faciant. Si quis vero huic cartule aliquam inferre temptaverit calumniam, deleatur memoria et nomen ejus de libro vite, insuper quoque extraneus habeatur a liminibus sancte matris ecclesie et a consorcio omnium christianorum, sitque pars ejus cum Juda, traditore Domini, in inferno inferiori: cogente judiciali potestate, Cluniacensi ecclesie cui litem intulerit auri libram coactus exsolvat; hec cartula autem perpetualiter firma stabilis perseveret. S. Achini, presbiteri, qui hanc donacionem fieri et firmare rogavit. S. Aynardi. S. Arluini. S. Angelberti. S. Rainardi. S. Issenbaldi. S. Hildegrini. S. Rotgerii. S. Issengardis. S. Annee.